Kouluhallituksen kiertokirje kielletyistä kirjoista
N:o 492.

K o u l u h a l l i t u s

1930 helmikuun 26 päivänä.

Kiertokirje suomenkielisten kansakoulujen johtajaopettajille

sekä kansakouluntarkastajille.

Erään kansakoulun oppilaskirjastosta on äskettäin löydetty vuonna 1922 painettu kirja "Meidän lasten kirja", joka sisältää laillista yhteiskuntajärjestystä vastaan tähdättyjä ja kirkkoa pilkkaavia kirjoitelmia. Kun on mahdollista, että muidenkin kansakoulujen oppilaskirjastoihin on kirjastonhoitajain huomaamatta päästy toimittamaan sanottuja tai samantapaisia kirjoja, kehoittaa Kouluhallitus kansakoulujen johtajaopettajia viipymättä tarkastamaan koulujensa oppilaskirjastot ja poistamaan sieltä kaikki tämänlaatuiset kirjat sekä erityisesti tutkimaan kaikki sidotetut kirjat, ennenkuin niitä sidottamisen jälkeen oppilaille lainataan. Samalla kehoittaa Kouluhallitus kansakouluntarkastajia kouluilla käydessänsä ehdottomasti tarkastamaan myöskin oppilaskirjastot ja niiden kirjaluettelot sekä ryhtymään toimenpiteisiin, että sopimattomat kirjat, jos sellaisia tavataan, heti kirjastosta poistetaan.

Kouluhallituksen puolesta:

Ylijohtaja Oskari Mantere.

Kouluneuvos Väinö Sara.

</div>

Lähde
Kansallisarkistossa oleva kouluhallituksen kansanopetusosaston II arkiston sidos Dc:1 kiertokirjeet 1929–1933.

Kouluhallituksen kiertokirjeet